BEC ยกขบวน “วาไรตี้-ละคร-ซีรีส์” ออนแอร์ตลอดเดือนก.พ.
BEC ต้อนรับเดือนแห่งความรัก “กุมภาพันธ์” กับซีรีส์ - รายการใหม่แกะกล่อง ส่งมอบความสุขล้นหน้าจอ
BEC ต้อนรับเดือนแห่งความรัก “กุมภาพันธ์” กับซีรีส์ - รายการใหม่แกะกล่อง ส่งมอบความสุขล้นหน้าจอ
2 ก.พ. 2566

บริษัท บีอีซี เวิลด์ จำกัด (มหาชน) หรือ BEC (ช่อง 3) ต้อนรับเดือนแห่งความรัก “กุมภาพันธ์” ไปกับซีรีส์ รายการใหม่แกะกล่อง ส่งมอบความสุขล้นหน้าจอ เริ่มด้วยซีรีส์ไทยเรื่องใหม่ 2 เรื่อง 2 รส “ตรวนธรณี” และ “ติณณ์เต็มใจ” เสริมด้วยรายการใหม่แกะกล่อง 3 รายการ  “เรื่องของน้ำ”, “9low On Top” และ “โต๊ะแชร์มหาชนคน(ไหม้)สนิท” พร้อมด้วยซีรีส์จีนโรแมนติกดราม่า “สงครามรัก เหนือสมุทร” ช่วงเวลาใหม่ “หนังดีวันอาทิตย์” และทุกคืนวันเสาร์ “แชนแนลทรีมูฟวี่ส์” ปิดท้ายด้วยทัพละครดังที่นำกลับมาสร้างความประทับใจให้ชมกันอีกครั้งและซีรีส์เกาหลี “นกดู แม่หม้ายหนุ่มหัวใจแกร่ง”
ทั้งนี้เริ่มต้นด้วยซีรีส์ไทยดราม่าแอคชั่น “ตรวนธรณี” ของ บริษัท แม็กซิม่อน โซลูชั่น จำกัด กับความรักอันเจ็บปวดของชายที่ต้องสูญเสียคนรักจากการถูกไล่ล่า แต่เมื่อเวลาผ่านไปกลับรู้สึกว่ามีคนคล้ายคลึงกับคนรักเก่ามาวนเวียนอยู่รอบตัว สร้างความสับสนและหวั่นไหวว่าใช่ชายคนรักที่ตายไปหรือไม่ นำแสดงโดย ธนวัฒน์ สุขเฟื่องฟู, ศรุญสธร ธนวัชรวัฒน์ และ รวีวิชญ์ จิระพงษ์กานนท์ ออกอากาศทุกวันเสาร์ เวลา 22.40 น. เริ่มวันเสาร์ที่ 18 กุมภาพันธ์ 2566
ส่วนสายโรแมนติกคอมเมดี้ห้ามพลาดกับซีรีส์ใหม่จาก M FLOW ENTERTAINMENT เรื่อง “ติณณ์เต็มใจ” ได้ “ไทเกอร์ เอกพล แซ่เฮ้ง” มารับบท “ติณณ์” เด็กหนุ่มผู้มีเป้าหมายของชีวิตคือการได้แต่งงานกับพี่ชายข้างบ้านที่เขาแอบรัก ซึ่งก็คือ “ภาค” ซึ่งรับบทโดย “รัน กัณต์ธีภพ ศิโรรัตนพาณิชย์” ร่วมด้วยทัพนักแสดง โยชิ รินรดา, หลงซื่อลี, โต้ง สุรวิชญ์ เรืองยศ ออกอากาศทุกคืนวันจันทร์ เวลา 22.45 น. เริ่มวันจันทร์ที่ 27 กุมภาพันธ์ 2566
สำหรับรายการใหม่แกะกล่องดีมีสาระอย่าง “เรื่องของน้ำ” เผยแพร่ภารกิจของการประปานครหลวง สร้างความรู้ ความเข้าใจในการใช้น้ำอย่างประหยัดและถูกต้อง ออกอากาศวันอังคารที่ 7 กุมภาพันธ์ 2566 วันพุธที่ 8 กุมภาพันธ์ 2566 และวันอังคารที่ 14 กุมภาพันธ์ 2566 เวลา 12.35 น.
โดยใครที่ชื่นชอบการแข่งขันห้ามพลาด “9low On Top” รายการแข่งขันเพื่อเฟ้นหาบอยแบนด์ 9 คน จาก 99 ผู้เข้าแข่งขัน โดยมีศิลปินเกาหลีชื่อดัง 3 คน Minzy (มิน-จี) Kim Woo Seok (คิมอูซอก) และ Lee Jin Hyuk (อีจินฮยอก) มาคอยแนะนำผู้เข้าแข่งขัน ออกอากาศทุกวันเสาร์ เวลา 16.45 น. เริ่มวันเสาร์ที่ 11 กุมภาพันธ์ 2566
นอกจากนี้มาล้วงความลับของเหล่าเพื่อนซี้ คู่รักซุปตาร์ในรายการ “โต๊ะแชร์มหาชนคน(ไหม้)สนิท” ที่จะมาพูดคุยเผากันแบบหมดเปลือก ดำเนินรายการโดย นีโน่ เมทนี และ วิลลี่ แมคอินทอช ออกอากาศทุกวันจันทร์ – ศุกร์ เวลา 10.55 น. เริ่มวันจันทร์ที่ 13 กุมภาพันธ์ 2566
สำหรับคอซีรีส์ต่างประเทศขอนำเสนอ ซีรีส์จีน สงครามรัก เหนือสมุทร (The Starry Night The Starry Sea 2) เรื่องราวของหญิงสาวที่หลงใหลในท้องทะเลจนได้พบกับชายจากเผ่าเงือกจนตกหลุมรักกัน แต่แล้วกลับเกิดความบาดหมาง สงครามระหว่างเงือกและมนุษย์ขึ้น ความรักของคนทั้งสองก็ต้องพบกับอุปสรรคที่ยากต่อการก้าวผ่าน ออกอากาศทุกคืนวันจันทร์ – พุธ และวันศุกร์ เวลา 22.45 น. เริ่มวันอังคารที่ 31 มกราคม 2566
อีกทั้งห้ามพลาดกับช่วงเวลาใหม่ “หนังดีวันอาทิตย์” นำหนังดัง หนังดีที่ทุกคนคิดถึงมาให้ชมตลอดเดือนกุมภาพันธ์ ทุกวันอาทิตย์ เวลา 16.00 น. เริ่มวันอาทิตย์ที่ 5 กุมภาพันธ์ 2566
ส่วนแฟนๆ หลิวเต๋อหัว – เฉินหลง เตรียมชม “แชนแนลทรีมูฟวี่ส์” ที่มาสร้างความสนุกทุกวันเสาร์ เวลา 23.40 น. เริ่มกันที่วันเสาร์ที่ 4 กุมภาพันธ์ 2566 ภาพยนตร์เรื่อง Casino Raider (เจาะเหลี่ยมกระโหลก) นำแสดงโดย หลิวเต๋อหัว, อลัน ทัม, เฉินอวี้เหลียน, กวนจือหลิน ต่อด้วยวันเสาร์ที่ 11 กุมภาพันธ์ 2566 ภาพยนตร์เรื่อง Casino Raider, The Sequel (เจาะเหลี่ยมกระโหลก 2 ) นำแสดงโดย หลิวเต๋อหัว, อลัม ทัม, เฉิ่นไป่เสียน ส่วนวันเสาร์ที่ 18 กุมภาพันธ์ 2566 พบกับภาพยนตร์เรื่อง Canton God Father (เจ้าพ่อกวางตุ้ง) นำแสดงโดย เฉินหลง, เหมยเยี่ยงฟาง, อู๋หม่า, หยวนเปียว และวันเสาร์ที่ 25 กุมภาพันธ์ 2566 ภาพยนตร์เรื่อง The Duel (พายุดาบดวลสะท้านฟ้า) นำแสดงโดย หลิวเต๋อหัว, เจิ้งอี้เจี้ยน, จางเจียฮุย
ด้านผลงานรีรันที่นำกลับมาสร้างความประทับใจบนหน้าจออีกครั้งกับ “แรมพิศวาส” ที่ยกทัพดาราดังล้นจอ ไม่ว่าจะเป็น “หน่อย บุษกร” ที่ฉีกภาพลักษณ์กระจุยเล่นร้ายตีบทแตก ร่วมด้วย อู๋ ธนากร, แหม่ม จินตหรา, พอล ภัทรพล และ แพท ณปภา ออกอากาศทุกวันจันทร์ – ศุกร์ เวลา 14.50 น. เริ่มวันพุธที่ 8 กุมภาพันธ์ 2566
ขณะที่ช่วงละครดังข้ามเวลา เสนอละครพีเรียดดราม่า “กำไลมาศ” ความรัก ความแค้นที่มีกำไลทองเป็นสิ่งผูกพันทำให้เขาและเธอกลับมาพบเจอกันอีกครั้งในชาตินี้ นำโดย เต้ย พงศกร เมตตาริกานนท์, เจนี่ อัลภาชน์ ณ ป้อมเพชร และ“จุ๋ย วรัทยา นิลคูหา ออกอากาศทุกวันจันทร์ – ศุกร์ เวลา 08.50 น. เริ่มวันพฤหัสบดีที่ 16 กุมภาพันธ์ 2566
ส่วนช่วงเวลาละครฮิตเสาร์ – อาทิตย์ พบกับ “คนละขอบฟ้า” เรื่องราวความรักของคนสองคนที่เหมือนอยู่ไกลกันคนละขอบฟ้า นำแสดงโดย“เกรท วรินทร ปัญหกาญจน์ ประกบคู่กับ“ชิปปี้ ศิรินทร์ ปรีดียานนท์ ออกอากาศทุกวันเสาร์ – อาทิตย์ เวลา 08.50 น. เริ่มวันอาทิตย์ที่ 19 กุมภาพันธ์ 2566
ทั้งนี้ปิดท้ายด้วยการฉีกทุกกฏของซีรีส์เกาหลีย้อนยุค นกดู แม่หม้ายหนุ่ม หัวใจแกร่ง (The Tale of Nokdu) ลุ้นไปกับการปลอมตัวจากชายกลายเป็นหญิงของ “จอนนกดู” เพื่อค้นหาความลับบางอย่างในหมู่บ้านแม่หม้าย ออกอากาศทุกวันจันทร์ – ศุกร์ เวลา 02.50 น. และ วันเสาร์ – อาทิตย์ เวลา 02.40 น. เริ่มวันจันทร์ที่ 6 กุมภาพันธ์ 2566
ติดตามความบันเทิงมากมายบนหน้าจอช่อง 3 ทั้งซีรีส์เด็ด รายการใหม่ที่จะมาสร้างความสนุก มอบความรักส่งต่อให้กับผู้ชมทุกท่านอย่างเต็มรูปแบบ ตลอดเดือนกุมภาพันธ์นี้ “ดูทีวีกด 33 ดูมือถือกด 3Plus”